แห่สมัครเข้ากอช. ยอดทะลุ3แสนคน
ผู้สมัครทะลุ 3 แสนราย มีเกษตรกรเข้าร่วมมากกว่า 75% เชื่อสิ้นปีได้สมาชิกตามเป้า 6 แสนคน
30 ก.ย. 2558

ผู้สมัครทะลุ 3 แสนราย มีเกษตรกรเข้าร่วมมากกว่า 75% เชื่อสิ้นปีได้สมาชิกตามเป้า 6 แสนคน
นายสมพร จิตเป็นธม เลขาธิการกองทุนการออมแห่งชาติ (กอช.) เปิดเผยว่า ภายหลังจากที่ กอช.เริ่มรับสมัครสมาชิกตั้งแต่วันที่ 20 ส.ค. ขณะนี้สามารถรับสมัครสมาชิกได้แล้วกว่า 3 แสนราย หรือเกินกว่า 50% ของเป้าหมาย 6 แสนราย ภายในสิ้นปีนี้
สำหรับยอดสมาชิกล่าสุด คิดเป็นยอดเงินที่ส่งเข้าสมทบกองทุน 281 ล้านบาท แยกเป็นการสมัครผ่านธนาคารเพื่อการเกษตรและสหกรณ์การเกษตร (ธ.ก.ส.) กว่า 1.94 แสนราย วงเงิน 189 ล้านบาท ผ่านธนาคารออมสิน 8.7 หมื่นราย วงเงิน 62 ล้านบาท และธนาคารกรุงไทย 1.9 หมื่นราย วงเงิน 30 ล้านบาท เมื่อจำแนกอาชีพผู้สมัคร พบว่า กว่า 75% ประกอบอาชีพเกษตรกร รับจ้างทั่วไป และอาชีพอื่นๆ 12% ค้าขาย 10% และนิสิต นักศึกษา 3% โดยมียอดเงินฝากเฉลี่ยครั้งละ 930 บาท
นอกจากนี้ ยังพบว่าเป็นสมาชิกจากภาคตะวันออกเฉียงเหนือถึง 59% ภาคกลาง 18% ภาคเหนือ 10% ภาคตะวันออก 5% และภาคใต้ 5% สำหรับที่เป้าหมายสิ้นปี 2559 คาดว่าจะเพิ่มสมาชิกขึ้นเป็น 1.5 ล้านคน และขยับเป็น 3 ล้านคน ภายในสิ้นปี 2561
“กอช. มั่นใจว่าจะรับสมาชิกได้ตามเป้าหมาย เพราะรัฐบาลช่วยประชาสัมพันธ์กระตุ้นให้ประชาชนไปตรวจสอบสิทธิ เพื่อประโยชน์ภายหลังอายุ 60 ปี นอกจากนี้ ธนาคารทั้ง 3 แห่งได้ให้ความร่วมมืออย่างดี ซึ่งขณะนี้ยอดผู้สมัครเข้ามาอย่างสม่ำเสมอเฉลี่ยวันละ 5,000 ราย” นายสมพร กล่าว